钦定古今图书集成/明伦汇编/官常典/第572卷 > 王楫
## 钦定古今图书集成/明伦汇编/官常典/第572卷 > 王楫

按《元史》本传，“楫字巨川，凤翔虢县人。父霆，金武节将
军，麟游主簿。楫性倜傥，弱冠举进士不第，乃入终南
山，读书，涉猎孙吴。泰和中，复下第，诣阙上书，论当世
急务。金主俾给事缙山元帅府。寻用元帅高琪荐，特
赐进士出身，授副统军，守涿鹿隘。太祖将兵南下，楫
鏖战三日，兵败见执，将戮之，神色不变。太祖问曰：‘汝
曷敢抗我师，独不惧死乎’？”对曰：“臣以布衣受恩，誓捐
躯报国。今既偾军，得死为幸。”帝义而释之，授都统，佩以金符，令招集山西溃兵。从大军破紫荆关，取涿、易、
保州、中山。军次雄州，节度使孙吴坚守不下。楫入城，
喻以祸福，吴遂以城降。甲戌，授宣抚使，兼行尚书六
部事。从三合拔都、太傅猛安率兵南征，下古北口，攻
蓟、云、顺等州，所过迎降，得汉军数万，遂围中都。乙亥，
中都降，楫进言曰：“国家以仁义取天下，不可失信于
民，宜禁掳掠，以慰民望。”时城中绝粒，人相食，乃许军
士给粮，入城转粜，故士得金帛而民获粒食。又议田
野久荒而兵后无牛，宜差官泸沟桥索军回所驱牛，
十取其一，以给农民。用其说得数千头，分给近县，民
大悦，复业者众。《三合》猛安俾楫招谕保定新城、信安、
雄霸、文安、清沧诸城，皆望风款附。乃置行司于沧州
以镇之。遂从猛安入觐，授银青荣禄大夫，仍前职，兼
御史大夫，世袭千户。时河间、清沧复叛，帝命楫讨之，
复命驸马孛秃分蒙古军及糺汉军三千属楫，遂复
河间，得军民万口。孛秃恶其反复，欲尽诛之。楫解之
曰：“驱群羊使东西者，牧人也，羊何知哉？歼其渠魁足
矣。释此辈迁之近县，强者使从军，弱者使为农，此天
之所以𢌿我也，何以杀为？”孛秃曰：“汝能保此辈不复
反耶？”楫曰：“可。”即移文保任之，俱得全活。帝命阇里毕
与皇太弟国王分拨诸侯王城邑，谕阇里毕曰：“汉人
中若王宣抚者，可任使之。”遂以前职兼判三司副使。
后又命省臣总括归附工匠之数，将俾大臣分掌之。
太师阿海具列诸大臣名以闻，帝曰：“朕有其人，偶忘
姓名耳。”良久曰：“得之矣，旧人王宣抚可任是职。”遂命
楫掌之。时都城庙学既毁于兵，楫取旧枢密院地，复
创立之，春秋率诸生行释菜礼，仍取旧岐阳石鼓列
庑下。丙戌，从征西夏及秦州，夏人尽撤桥梁为备，军
阻不得前。帝问诸将，皆不知计所出。楫夜督士卒运
木石，比晓桥成，军乃得进。戊子，奉监国公主命，领省
中都。属盗起信安，结北山盗李密，转掠近县。楫曰：“都
城根本之地，何可无备！”引水环城，调度经费，楫自为
券，假之贾人，而敛不及民，人心稍安。遣男守谦率军
讨诸盗，平之。庚寅，从征关中，长驱入京兆，进克凤翔，
请于太宗曰：“此臣乡邦也，愿入城访求亲族。”果得族
人数十口以归。壬辰，从攻汴京。癸巳，奉命持国书使
宋，以兀鲁剌副之。至宋，宋人甚礼重之，即遣使以金
币入贡。楫前后凡五往，以和议未决，隐忧致疾，卒于
南。宋人重赗之，仍遣使归其柩，葬于燕。子六人。